पाएं अपने शहर की ताज़ा ख़बरें और फ्री ई-पेपरडाउनलोड करें
10 मई से लॉकडाउन की वजह से सीकर में 2 स्तर पर सबसे ज्यादा असर पड़ेगा। पहला-शादियां...दूसरा-मनरेगा मजदूरी बंद होने से 2 लाख से ज्यादा मजदूर प्रभावित होंगे। लॉकडाउन 10 से 24 मई तक लागू रहेगा। 31 मई तक शादी समारोह पर पूर्णतया रोक रहेगी। लॉकडाउन 10 मई की सुबह 5 बजे से लागू होगा। इससे पहले शनिवार-रविवार को वीक एंड कर्फ्यू लागू रहेगा।
14 मई को आखातीज पर सीकर जिले में 300 से ज्यादा शादियां प्रस्तावित थी। जबकि पूरे मई महीने में 1000 से ज्यादा शादियां होनी थी। अब यह शादियां नहीं हो सकेंगी। गांवों में संक्रमण की सुनामी की वजह से सरकार ने मनरेगा कार्यों पर भी रोक लगा दी है। अप्रैल-मई में 12 हजार से ज्यादा पॉजिटिव मिले हैं, इनमें 65 फीसदी केस ग्रामीण इलाकों के हैं। सीकर में मनरेगा में 20 हजार से ज्यादा परिवारों के 2 लाख से ज्यादा लोग जुड़े हुए हैं।
सीएम को सुझाव देने वाले मंत्रिमंडल समूह में शामिल डोटासरा दे रहे हैं लॉकडाउन से जुड़े सवालों के जवाब
मुख्यमंत्री को सुझाव देने वाले मंत्रिमंडल समूह में शिक्षा राज्य मंत्री गोविंद सिंह डोटासरा भी शामिल थे। दैनिक भास्कर ने उनसे बातचीत करके यह जानने की कोशिश की-लॉकडाउन में क्या बंद रहेगा, क्या खुलेगा? किन कामों पर प्रतिबंध रहेगा।
किराना व फल-सब्जी की दुकानें खुलेगी?
पहले की तरह सुबह 6 से 11 बजे तक खुलेगी। शनिवार व रविवार को किराना दुकानें नहीं खुलेगी।
शादी पर क्या पूर्णतया प्रतिबंध रहेगा?
31 मई तक शादी-समारोह नहीं हो सकेंगे। डीजे, बारात-निकासी व प्रीतिभोज आदि की अनुमति नहीं होगी। विवाह घर पर ही अन्यथा कोर्ट मैरिज के रूप में करने की अनुमति होगी। 11 लोग ही शामिल हो सकेंगे। विवाह के लिए आवेदन करना होगा। हलवाई, टैंट आदि की अनुमति नहीं होगी।
क्या फैक्ट्रियां चलेगी, मजदूरों को आने-जाने की अनुमति रहेगी?
फैक्ट्रियां चलती रहेगी। मजदूर काम पर जा सकेंगे। आने-जाने के लिए कंपनी की ओर से पास जारी किया जाएगा।
मैंने मैरिज गार्डन के लिए पहले से बुकिंग कर दी थी, मेरे भुगतान का क्या होगा?
विवाह स्थल मालिकों, टेंट व्यसायियों, केटरिंग संचालक व बैंड-बाजा संचालक को भुगतान लौटाना होगा।
मनरेगा में मजदूर काम कर सकेंगे?
मनरेगा के कार्य स्थगित रहेंगे। विभाग पूरी गाइडलाइन बाद में जारी करेगा।
क्या मैं बाइक या चौपहिया वाहन लेकर किसी गांव, कस्बे व शहर में जा सकता हूं?
24 मई तक सार्वजनिक परिवहन पर प्रतिबंध रहेगा। घर के बाहर नहीं निकल सकते। रोडवेज-निजी बस नहीं चलेंगी। सिर्फ माल-भाड़े से जुड़े वाहनों को अनुमति रहेगी। टैंपों, ऑटो व जीप भी बंद रहेंगे। मेडिकल इमरजेंसी के लिए अनुमति मिलेगी। इसके लिए अलग से अनुमति की जरूरत नहीं होगी।
क्या धार्मिक स्थल खुलेंगे?
धार्मिक स्थल बंद रहेंगे। पूजा-अर्चना, इबादत अपने घर पर रहकर ही करें।
परिवार का कोई व्यक्ति कोविड अस्पताल में भर्ती है, क्या उससे मिलने जा सकते हैं?
आवश्यकता होने पर अस्पताल प्रशासन सिर्फ एक ही व्यक्ति को अनुमति दे सकेगा। इसके लिए पास जारी होगा। बाद में, उस व्यक्ति को 15 दिन के बाद आइसोलेट होना होगा।
मेरा रिश्तेदार दूसरे राज्य से आने वाला है, क्या वह राजस्थान आ सकता है?
इसके लिए 72 घंटे की निगेटिव जांच रिपोर्ट होना जरूरी होगा। यदि कोई व्यक्ति रिपोर्ट नहीं लाता है तो उसे 15 दिन के लिए क्वारेंटाइन किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn